אבי ויגדרזון

אָבִי וִיגְדֶרְזוֹן (נולד ב-9 בספטמבר 1956) הוא מתמטיקאי ומדען מחשב ישראלי, העוסק בסיבוכיות חישובית. פרופסור במכון למחקר מתקדם שבפרינסטון, ניו ג'רזי. זוכה פרס אבל לשנת 2021 (עם לסלו לובאס ההונגרי).

קורות חיים
ויגדרזון סיים את בית הספר הריאלי בחיפה בשנת 1974. ב-1980 השלים תואר ראשון במדעי המחשב בפקולטה למדעי המחשב בטכניון בהצטיינות יתרה. הוא עבר לאוניברסיטת פרינסטון שבניו ג'רזי, וב-1983 השלים בה דוקטורט. עבודת המחקר שלו עסקה בסיבוכיות קומבינטורית בהדרכת ריצ'רד ג'. ליפטון. את הפוסט-דוקטורט עשה באוניברסיטת קליפורניה בברקלי ובמרכז המחקר של IBM בסן חוזה שבקליפורניה, בהדרכתו של ריצ'רד קארפ. 

בשנת 1986 התקבל כחבר סגל באוניברסיטה העברית בירושלים, ושנה מאוחר יותר קיבל דרגת פרופסור. בין השנים 1993–1995 כיהן כראש המכון למדעי המחשב באוניברסיטה, ובשנת 1994 זכה במדלית אבקוס של האיחוד המתמטי הבין-לאומי על תרומת מחקריו בנושא סיבוכיות חישובית לתורת האינפורמציה. בשנות ה-90 של המאה ה-20 כיהן גם כמרצה אורח באוניברסיטת פרינסטון ובמכון למחקר מתקדם בפרינסטון, שם קיבל משרה קבועה בשנת 1999. בשנת 2003 הפסיק את עבודתו באוניברסיטה העברית. 

בשנת 2009 זכה יחד עם עומר ריינגולד וסליל ואחדן בפרס גדל על פיתוח "מכפלת הזיג-זג" של גרפים. במרץ 2021 הוכרז ויגדרזון כחתן פרס אבל (הוא חולק את הפרס עם לסלו לובאס מהונגריה).

ויגדרזון נשוי ואב לשלושה ילדים.

תחומי מחקר עיקריים
 תורת הסיבוכיות
 חישוב מקבילי
 קומבינטוריקה ותורת הגרפים
 אלגוריתמים קומבינטוריים לאופטימיזציה
 אקראיות והצפנה
 רשתות נוירונים ורשתות מבוזרות

הישגים אקדמיים 
במהלך הקריירה האקדמית שלו פרסם אבי ויגדרזון כ-250 מאמרים, בנוסף ל-204 מאמרים שכתבו סטודנטים שלו או דוקטורנטים במעבדתו.

רוב מחקריו פורצי הדרך היו בתחום סיבוכיות חישובית. נושא זה עוסק בכמות המשאבים (דוגמת זמן, מספר ליבות) שנדרשים לפתרון בעיה מסוימת ובייעול האלגוריתמים. נושא זה נבדל מתחום החישוביות שעוסק בשאלה האם בעיה נתונה אפשרית לפתרון.

ויגדרזון הוא עורך או עוזר עריכה של חמישה כתבי עת מדעיים.

הוקרה
ויגדרזון קיבל פרסים רבים:
 1986–1989 – מלגת אלון.
 1989 – מענק מחקר על שם נומי מ. ברגמן.
 1994 – מדלית אבקוס של האיחוד המתמטי הבין-לאומי, המקביל למדליית פילדס אצל מדענים צעירים.
 1994 – פרס נשיא האוניברסיטה העברית ע"ש פרופ' יורם בן-פורת לחוקר צעיר מצטיין.
 2008 – פרס קוננט למאמרים יוצאי דופן על שם לוי ל. קוננט.
 2009 – פרס גדל למאמרים יוצאי דופן בתחום מדעי המחשב התאורטיים על שם קורט גדל.
 2019 – פרס קנות'.
 2021 – פרס אבֶּל על תרומתו לתורת הסיבוכיות. הוא חולק פרס זה עם עמיתו ההונגרי לסלו לובאס.
 2023 - פרס דוקטור לשם כבוד על תרומתו בתחומי התאוריה של מדעי המחשב ובמתמטיקה נדירה

קישורים חיצוניים

 

 דף הבית של אבי ויגדרזון באתר המכון למחקר מתקדם
 
 

מכּתביו והרצאותיו:
 Mathematics and Computation
 קריפטוגרפיה: סודות ושקרים, ידיעה ואמון, הרצאה במסגרת סדרת הרצאות "מדוע?" באוניברסיטה העברית, 11 במאי 2008
 קריפטוגרפיה, לא רק הצפנה, הרצאה במסגרת סדרת הרצאות באוניברסיטת תל אביב, 19 בינואר 2012

הערות שוליים 

בוגרי הטכניון - מכון טכנולוגי לישראל
בוגרי בית הספר הריאלי
בעלי תואר דוקטור מאוניברסיטת פרינסטון
מדעני מחשב ישראלים
מדעני מחשב יהודים אמריקאים
סגל האוניברסיטה העברית בירושלים: מדעי המחשב
סגל המכון למחקר מתקדם
ישראלים זוכי פרס גדל
זוכי פרס קנות'
זוכי מלגת אלון
זוכי פרס אבל
זוכי מדליית אבקוס
ישראלים שנולדו ב-1956